Pia Kristensen (DF), 2003-11-18:
Beslutningsforslaget her er fremsat 6 dage efter aftalen om satspuljen på det sociale område for 2004-2007, så forslaget og satspuljeforhandlingerne har sådan set krydset hinanden.
Satspuljepartierne var enige om at styrke den tværfaglige indsats over for børn, misbrugere og sindslidende, og der er afsat 20 mio. kr. årligt i perioden
Midlerne skal sikre udbredelse af rutiner, således at de behandlende myndigheder altid undersøger, om der er børn i familien, og om de bliver tildelt den rette støtte.
Derudover skal de gode eksempler som bl.a. samtalegrupper for børn udbredes endnu mere med henblik på, at der er tilbud over hele landet.
Endelig er det aftalt med satspuljepartierne, at Socialministeriet i dette folketingsår foretager en vurdering af, om der er behov for, at en forbedret faglig indsats understøttes, og lovgivningsinitiativer.
Det resultat vil blive forelagt satspuljepartierne.
Dansk Folkeparti er helt enig i de gode intentioner i dette beslutningsforslag, og der er som sagt ved at blive iværksat initiativer, som skal sikre, at børn og unge med psykisk syge forældre ikke bliver glemt eller overset.
Fra de er ganske små, registrerer børn, hvad der foregår omkring dem og deres familie.
De påvirkes og gør sig tanker om alt det, de oplever.
Vi ved, at børn af psykisk syge forældre har en øget sårbarhed og risiko for selv at udvikle psykisk sygdom senere i livet.
Og vi ved, at den belastning, der ligger i at vokse op med en psykisk syg mor eller far, øger den sårbarhed.
Muligheden for at adskille sig fra en sindslidende mors eller fars verden afhænger selvfølgelig af de vilkår og forudsætninger, barnet får, herunder viden om den psykiske sygdom.
Derfor er det vigtigt, at børnene oplever, at de bliver set og hørt.
Hvis vi skal sikre, at de mange børn, der hidtil har været overset, skal have brugbar hjælp, må det ske i et tillidsfuldt samarbejde mellem psykiatri, familie og kommune.
I det seneste år er der med hjælp fra bl.a. Socialministeriets puljer kommet en øget opmærksomhed på, at børn af psykisk syge forældre er overset og har brug for hjælp.
I Dansk Folkeparti vil vi nøje følge den positive udvikling på området og støtte udviklingen af initiativer, der kan styrke indsatsen over for disse børn. Forslagsstillerne ønsker ligeledes at sikre, at de psykiatriske afdelinger øjeblikkeligt orienterer de sociale myndigheder, når det konstateres, at en patient har hjemmeboende børn.
Vi er ikke uenige i, at behandlende myndigheder altid undersøger, om der er børn i familien, og at de bliver tilbudt den rette støtte, men vi er af flere grunde uenige i, at indberetningen gøres obligatorisk.
Vi kan frygte, at mange sindslidende tøver med at lade sig indlægge, fordi de ikke ønsker at blive en social sag.
Tiltroen til, at man kan få hjælp, der respekterer familien, er ofte lille, mens frygten for at blive betragtet som en dårlig forælder er meget stor.
Socialforvaltningen fjerner jo børn, ved man.
Det hører man.
Det fremgår af forslaget, at indberetningen fra psykiatriske afdelinger til de sociale myndigheder skal have en formaliseret karakter, eksempelvis i form af en standardblanket.
Også det er Dansk Folkeparti skeptisk over for.
Dansk Folkeparti vil hellere sikre, at underretningspligten styrkes.
Så på den baggrund må vi afvise forslaget.